58. schôdza NR SR - 8.deň - B. popoludní
Dátum: 2015-11-24
Poslanec: Hlina, Alojz (KDH)
Druh vystúpenia: Vystúpenie v rozprave

Vážená pani predsedajúca, vážený pán minister, vážené kolegyne, kolegovia, ja som k tomuto návrhu zákona vystúpil aj v prvom čítaní, len krátke poznámky aj v tomto druhom čítaní predsa len uvediem, lebo nejakých významných zmien oproti prvému čítaniu v tomto návrhu sme sa nedočkali. Ja som namietal určité skutočnosti, ono v zásade sa to dá povedať aj tak. Niečo keď treba uznať, treba uznať. A, pán kolega, vy keby ste si aj s premiérom otvorili reklamku, vy ste fakt v balíku, hej, vy by ste podľa mňa urobili veľké peniaze, lebo to viete urobiť. Vy by ste aj Arabom piesok predali. Naozaj je to všetko urobené len pre ten výstup, pre ten efekt. Čiže efektom z tohto bude, ako ste zatočili s cestnými pirátmi. Nuž ja si nemyslím, že ste zatočili s cestnými pirátmi, to ale nevadí. Tie zmeny, nejdem sa opakovať, sú nie veľké. Možnože len stanovíte minimálne, že budú musieť to dostať pri tom prekročení. Doteraz tá variácia, variabilita bola vyššia s tým, že aj nemuseli to dostať. Teraz musí to dostať. Ja napríklad systémovo namietam aj tú skutočnosť, že do tej najvyššej kategórie, v ktorej ste, to znamená z pohľadu nejakej pokuty v blokovom konaní 250 až 800 eur, sa dostávate pri päťdesiatke v obci a nad šesťdesiatku mimo obce, máte rovnakú tú pokutu, ale ja si myslím, že ísť o päťdesiat kilometrov za hodinu viacej v obci je horšie, ako ísť o 60 kilometrov za hodinu viacej mimo obce, hej. Čiže ja by som napríklad túto skutočnosť nejakým spôsobom zohľadňoval. Možno len malé porovnanie. Tieto skutočnosti sa zohľadňujú v iných krajinách, vyzerá to tak, áno. A to som si aj myslel. A je to pravdou. Niekde vám pri určitom prekročení rýchlosti berú automaticky vodičský preukaz na tri mesiace. Niekde majú tú diferenciu, že to skáče viac. U nás skočí iba raz toto, hej, akože vysoká pokuta nad stanovenú rýchlosť o päťdesiatku v obci a šesťdesiatku mimo obce. Nie som si celkom istý, že je to takto celkom správne. Ja som avizoval, že skúsime dať pozmeňujúci návrh vzhľadom na náročnosť a v zásade aj takú beznádej určitú tuná, že aj tak by to neprešlo. Človek sa s tým natrápi ako somár, aj tak to neprejde. Bohvieako, ja si myslím, pán minister výhľadovo to dopadne? Ja neviem, ako to dopadne. Pokojne ja tu nebudem. A či veríte, či neveríte, do vankúša nepôjdem, ale keby som tu náhodou bol, tak nevylučujem, že by som sa skúsil pozrieť na to, ako to previazať aj s tým, čím bol spáchaný ten priestupok. Jedna vec je, že bol a potom je aj, čím sa to stalo. A to by sme mohli dať tomu takú tú určitú dynamiku, hej. Pracovne my sme chceli tú konštrukciu robiť tak, že, dajme tomu, je nejaká cenníková cena auta a 1 % z ceny auta by ste mali, pokojne by tam mohli zostať nejaké parametre teraz. To znamená, že je to za to prekročenie. A ešte by ste potom o týždeň o dva týždne dostali podľa cenníkovej ceny auta doplatok k tej pokute, čo by chlapcov, ktorí majú veľké autá a radi chodia rýchlo, možno trošku zamrzelo. Teraz hore-dole je to 200 eur, čo biedaka môže položiť. Ale nemá chodiť rýchlo. Tým to nerozporujem. Čiže ja si myslím, že výhľadovo by sme mali ísť týmto smerom, hej, že pre niekoho fakt 250 eur nie je peniaz. To znamená, ak niekto dostane tú pokutu v jednej dedine, tak v druhej dedine pôjde zase rýchlo a mu to nevadí. A keď to previažeme cez cenu auta, hej, tak myslím si, že to by mohla byť budúcnosť v tomto prípade. No ale keby sme vedeli, čo je budúcnosť, tak sa živíme veštením. A skončím tým, pán minister, vy ste len využili túto príležitosť a v zásade je to vecne príslušné aj k tomuto zákonu. Ja som to tu už namietal. Vaši chlapci a dievčatá s poslaneckými preukazmi sa zaľúbili do diplomatických pasov a mávajú policajtom pred očami diplomatickým pasom a dožadujú sa nejakej výhody plynúcej z diplomatického pasu. Dal som si tú robotu. volal som, oficiálny výstup z protokolu ministerstva zahraničných vecí mám. Diplomatický pas slovenského poslanca na území Slovenskej republiky neoprávňuje v zásade niekoho na niečo. Bol by som rád, pán minister, a v zásade aj vás k tomu vyzývam, keby ste jednoznačne inštruovali svojich poslancov, že sa nemajú dožadovať nejakej imunity mávaním diplomatickým pasom. (Reakcia navrhovateľa.) By ste tomu neverili, ja nie, ale policajti. Ja o takých viacerých prípadoch viem. Čiže tu by bolo dobré, keby ste prípadne dali inštrukcie, že nech sa nezneužíva diplomatický pas na dožadovanie sa nejakej imunity, ktorá neexituje v tomto prípade. (Reakcia navrhovateľa.) Je to pravda a čo nie je pravda? (Reakcia navrhovateľa.) A napriek tomu poslanci strany SMER tým mávajú, ale, dobre, pán minister, ja len o troch takých viem, dozviete sa o nich, nebojte sa, dobre. (Prerušenie vystúpenia predsedajúcou.) Laššáková, Jana, podpredsedníčka NR SR Poprosím vás, pán podpredseda vlády, vystúpiť môžete. (Reakcia navrhovateľa: „Ospravedlňujem sa, pani podpredsedníčka.“) Hlina, Alojz, poslanec NR SR Pán minister, ja vás len poprosím, keby ste povedali celému plénu v zásade, že diplomatický pas neoprávňuje na žiadnu imunitu priestupkovú, vaši to nevedia, a zároveň by som vás poprosil... Laššáková, Jana, podpredsedníčka NR SR Poprosím vás hovoriť aj k zákonu. Hlina, Alojz, poslanec NR SR Aj zákonu no však to je cestná premávka. Na cestnej premávke sa zúčastňujú aj poslanci. (Reakcia navrhovateľa.). No práve, neučte, tak nech nemávajú. A, prosím vás, využijem... Laššáková, Jana, podpredsedníčka NR SR Pán podpredseda, keď chcete reagovať, vystúpite v rozprave, môžete povedať svoje výhrady k pánovi poslancovi. Nech sa páči, pán poslanec. Hlina, Alojz, poslanec NR SR Ďakujem veľmi pekne. A potom ešte vás poprosím pán minister o jednu vec, keby ste prípadne ich inštruovali, inak budem v tomto interpelovať vás aj Policajný zbor jednoznačne, aby pri preukazovaní sa nejakým poslancom diplomatickým pasom túto skutočnosť nebrali absolútne do úvahy a riešili dopravný priestupok v zmysle platných predpisov, dobre, ono by bolo dobré to tým policajtom povedať, že je to tak. (Prerušenie vystúpenia predsedajúcou.) Laššáková, Jana, podpredsedníčka NR SR Ale pán minister vám už povedal dosť zrozumiteľne, že to tak nie je.Nech sa páči, poďme ďalej, pán poslanec. Hlina, Alojz, poslanec NR SR Ďakujem veľmi pekne. Ja som iba toto mal k tomuto návrhu zákona. Samozrejme, ja som tu namietal a kto už by tu sa tým zaoberal? Ale, nevadí, pre pamäť času a miesta som uviedol moje výhrady k tomu a dovolil som si uviesť malú poznámku k zneužívaniu diplomatických pasov. Ďakujem pekne.